Ragin Wenk-Wolff

**Ragin Esther Wenk-Wolff**, med kunstnernavn **Ragin** (født 1958) er en norsk fiolinist og billedkunstner.

Hun begynte å ta timer med profesjonelle fiolinlærere da hun var 14 år, og hadde en meget vellykket debut som 17-åring. Senere har hun opptrådt som solist med alle store norske symfoniorkestre, og med flere orkestre i utlandet, blant annet britiske Royal Philharmonic Orchestra, som hun også har gjort innspillinger med.

Hun bor på Våge i Lindesnes, der hun har innredet et kunst- og musikksenter i en rehabilitert gammel låve. 

## Biografi
Ragin spilte først piano, men fra 10-årsalderen gikk hun over til fiolin som hovedinstrument, med sin mor som den første læreren. Fra sitt 13. år begynte hun å studere med fiolinisten Leif Jørgensen, lektor ved Musikkhøyskolen i Oslo. Hver fjortende dag reiste hun fra Lindesnes til Oslo for å spille med ham. I 1974–75 studerte hun ved Østlandets Musikkonservatorium og fra høsten 1975 hospiterte hun ved Musikkhøyskolen. Hun hadde på denne tiden også to studieopphold i Genova hos Aaron Rosand.

Hun har ikke bare spilt med store orkestre, men også med mindre grupper, som familiekvartetten «Wenk-Wolff-kvartetten». De har opptrådt både i Norge og Tyskland. Kvartetten består av Ragin på førstefiolin, broren Urs på andrefiolin, broren Veit på cello –&nbsp;og deres mor på bratsj.

Ragin holdt sin debutkonsert 17 år gammel  i Universitetets aula i Oslo 26. september 1976. Hun spilte da på en Amati-fiolin fra 1660. Avisens kritikere brukte ord som «sensasjonell» om debuten.  

På denne tiden hadde hun allerede studert en tid ved Manhattan School of Music.

Ragins far, Uwe Wenk-Wolff (1929–2019) var billedkunstner, og moren, Urd von Hentig (født 1933) er billed- og vevkunstner.  I tillegg til å være fiolinist, har Ragin også selv en karriere som billedkunstner, og etter debutkonserten fikk alle orkestermedlemmene et grafisk trykk hun selv hadde skapt. 

Hun bodde i New York og hadde en profesjonell musikerkarriere der i nærmere 30 år før hun mot slutten av 2010-tallet flyttet tilbake til Norge, til hjemfylket Agder. Hun kjøpte og renoverte da en gammel villa på Våge i Lindesnes og flyttet dit. Til eiendommen hørte også en stor låve, som nå er rehabilitert og blitt atelier, kunstgalleri og konsertarena: «Ragin's Barn Art Center».

I 1980 fikk Ragin Wenk-Wolff, ved hjelp av midler fra sin bestefar, en Stradivarius-fiolin fra 1689. Hun eide og spilte på den i 40 år, før hun i 2020 solgte den til forretningsmannen Christen Sveaas. Fiolinen vil inngå i samlingen til Anders Sveaas' allmennyttige fond (ASAF). Salget skal sikre at fiolinen blir værende i Norge og skal komme unge talenter til gode.

Som voksen oppdaget hun at hun hadde en tilstand som kalles synestesi, også kalt sanseblanding, et sansefenomen som gjør at hun ubevisst knytter bilder og farger til lyd og musikk. Denne opplevelsen ville hun gjerne formidle til sitt publikum, og i 2014 inviterte hun til konserten *Ragin à la mode* i Kilden teater og konserthus i Kristiansand. Hun hadde samarbeidet med fotograf Kai-Wilhelm Nessler og produsent og «virtual theatre»-designer Joachim Schamberger til å gjennomføre dette multimediale prosjektet. Mens fiolinisten sto på scenen og spilte de klassiske musikkstykkene, ble det på ett fire meter høyt og åtte meter langt lerret, samt på scenegulvet, vist bilder og videoklipp som ble lagt oppå hverandre og smeltet sammen til nye visuelle uttrykk. «Under tidligere konserter har jeg følt at jeg bare tilbyr publikum en del av det jeg opplever. Her blir de med inn i min verden. Det blir veldig personlig»

## Diskografi (utvalg)
Komponister som Johan Kvandal og Ragnar Söderlind har komponert fiolinstykker og -konserter for henne, som hun både har opptrådt med –&nbsp;og spilt inn på CD.
* **1988:** Johan Kvandal: *Violin Concerto / Ragnar Söderlind: Violin Concerto* (med Royal Philharmonic Orchestra)
* **2001:** *Reflection* – Verker av bl.a. Kvandal og Kreisler
* **2002:** *The Music of Johan Kvandal* 
* **2011:** Ysaÿe: *Six Sonatas for Solo Violin*
* ?? : Holte, Iver: *Concerto for Violin and Orchestra in A minor, Op.22 - Symphony in F major, Op.3.* Med Royal Philharmonic Orchestra.

## Stipender og priser

* 1977–78: Musikkens Venners Landsforbunds debutantpris.
* Statens reise- og studiestipend: Mottatt tidlig i karrieren for studier i utlandet.
* Lindemanprisen (Ungdommens Lindemanpris)
* Kritikerprisen
* International Artists' Award: Hun vant denne prestisjetunge konkurransen i New York, som ledet til hennes debut i Carnegie Hall.
* 2012: Vest-Agder fylkes arbeidsstipend for kunstnerne of å fullføre prosjektet «Ragin à la mode».

## Referanser

## Eksterne lenker
*